Verkeersbeamptes het hande vol op Wes-Kaapse paaieArgieffoto Verkeersbeamptes in die Wes-Kaap moes die naweek bontstaan met talle padongelukke, padblokkades en inhegtenisnemings wat op die provinsie se paaie plaasgevind het. Kenny Africa, woordvoerder van die Wes-Kaapse verkeersdepartement, sê voorlopige data dui daarop dat agt mense Vrydag en Saterdag op paaie in die provinsie gesterf het, van wie ses voetgangers was. In Philippi is ŉ passasier in ŉ padongeluk dood, terwyl ŉ motoris in Klapmuts in ŉ botsing gesterf het. Afgesien van die padsterftes het verkeersbeamptes ook talle motoriste vasgetrek wat verkeersreëls oortree het. Vrydag en Saterdag is altesaam 1 751 voertuie in die provinsie voorgekeer en 1 098 bestuurders moes blaastoetse vir alkohol doen. Altesaam 29 van hierdie bestuurders is op aanklag van dronkbestuur in hegtenis geneem. Volgens Africa is die hoogste bloedalkoholvlak in Knysna waargeneem, waar die motoris sewe keer oor die wettige alkoholperk was. In Worcester is ŉ motoris vir vervalste dokumente in hegtenis geneem, terwyl ŉ dronk voetganger in Oudtshoorn hom in handboeie bevind het. Twee motoriste is ook in Mosselbaai in hegtenis geneem vir spoedoortredings. Een van dié jaagduiwels het 168 km/h in ŉ 120 km/h-sone gery. Africa sê 224 verkeersboetes ter waarde van altesaam R369 700 is in die provinsie uitgereik.